केकय देश के पुरुषसिंह पांच नरेश, जो परस्पर सगे भाई थे, एक अक्षौहिणी सेना के साथ दुर्योधन के पास आये (उद्योगपर्व, अध्याय 19, श्लोक 25)। परन्तु ये दो भागों में होकर कौरव तथा पाण्डव दोनों की ओर होकर महाभारत युद्ध में लड़े। केकय राजकुमार बृहत्क्षत्र पाण्डव पक्ष में था (भीष्मपर्व)। परन्तु केकय सैनिक एवं राजकुमार आपस में भी लड़े थे। केकय देशीय योद्धाओं से घिरे हुये भीम के समान पराक्रमी केकय राजकुमार को उन्हीं के भाई दूसरे केकय राजकुमार ने बलपूर्वक मार गिराया (कर्णपर्व, अ० 6, श्लोक 18)।